Tarybos reglamentas (EB) Nr. 1581/96
1996 m. liepos 30 d.
iš dalies keičiantis Reglamentą Nr. 136/66/EEB dėl bendro aliejų ir riebalų rinkos organizavimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Reglamento Nr. 136/66/EEB [4] 2a straipsnis nustato, kad organizuojant bendrąją rinką produktams, įskaitant alyvuogių aliejų, turi būti taikomos bendrojo muitų tarifo normos, o 11 straipsnis nustato, kad pagalba alyvuogių aliejaus vartojimui turi būti suteikiama tik Bendrijoje pagamintam aliejui;
kadangi įgyvendinus Urugvajaus raundo daugiašalių derybų dėl prekybos sutartis žemės ūkyje taikoma kintamų mokesčių sistema keičiama pastoviais bendraisiais muitais; kadangi alyvuogių aliejaus sektoriaus požymis yra natūralus derlių svyravimas, nulemiantis nepastovią alyvuogių aliejaus gamybą Bendrijoje; kadangi patirtis parodė, kad siekiant užtikrinti tiekimą į rinką ir išvengti didelių kainų svyravimų reikėtų numatyti galimybę taikyti mažesnį muitą importui;
kadangi atsižvelgiant į tai, kad pirmiau minėta bendrojo muito norma yra nustatoma atsižvelgiant į anksčiau pateiktą užstatą už išleistus į laisvą apyvartą alyvuogių aliejaus kiekius, pagalba vartojimui neturėtų būti suteikiama tik Bendrijoje pagamintam alyvuogių aliejui, taip pat toliau neturėtų būti išlaikytas skirtingas konservuoto aliejaus gamybos grąžinamųjų išmokų lygis,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 136/66 iš dalies keičiamas taip:
1) dabartinis 2a straipsnio tekstas tampa to straipsnio 1 dalimi, prie kurios pridedama ši dalis:
"2. Nepaisant 1 dalies nuostatos, jei bent tris mėnesius alyvuogių aliejaus rinkos kaina Bendrijoje pastebimai viršytų intervencinę kainą, Komisija, siekdama užtikrinti Bendrijos rinkos aprūpinimą pakankamu alyvuogių aliejaus kiekiu importuojant jį iš valstybių, kurios nėra Bendrijos narės, 38 straipsnyje nustatyta tvarka gali:
- visiškai arba iš dalies sustabdyti bendrųjų muitų taikymą alyvuogių aliejui ir nustatyti išsamią tokio sustabdymo tvarką,
- įvesti importo kvotą alyvuogių aliejui, kuriam taikoma sumažinta bendrųjų muitų norma, ir nustatyti išsamią tokių kvotų administravimo tvarką.
Šios priemonės taikomos minimaliai būtiną laiką, bet jokiu būdu ne ilgiau kaip iki prekybos metų pabaigos."
2) 11 straipsnio 1 dalis pakeičiama taip:
"1. Jei iš produkcijos orientacinės kainos atėmus pagalbą gamybai gautas dydis viršija alyvuogių aliejaus tipinę rinkos kainą, į Bendrijos rinką pateiktam alyvuogių aliejui taikoma pagalba vartojimui. Ji yra lygi minėtų dydžių skirtumui."
3) 20a straipsnio 2 dalies antra pastraipa pakeičiama taip:
"Grąžinamoji išmoka yra lygi pirmoje pastraipoje minėtam dydžiui, prie jo pridėjus pagalbos vartojimui dydį, galiojantį grąžinamosios išmokos taikymo dieną."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. liepos 30 d.